Babinszki Edit: 150 éves a Földtani Intézet

Kiadja a Magyar Bányászati és Földtani Szolgálat

Felelős kiadó: Fancsik Tamás elnök

Budapest, 2019. 251 oldal.

A könyv rendelkezik ISBN számmal, de nem található a nyomdai kolofon, így nem tudhatjuk melyik nyomda terméke ez a szép kiadvány.

Nem könnyű egy történelmi távlattal rendelkező és rendkívül sokoldalú tevékenységet folytató kutatóintézet történetét egy tartalmilag kerek egészet alkotó könyvben összefoglalni. Babinszki Editnek, a könyv Szerzőjének sikerült. Ebben nyilvánvalóan szerepe van újságírói, filmrendezői gyakorlatának, de legfőképpen az Intézethez fűződő érzelmi kötődésének. Ez az érzelmi kapcsolat tetten érhető a könyv előszavában, ahol jelzi, hogy több mint egy évtizede osztozik *„…az intézet mindennapi örömein és bánatain.”* Nekem, aki ötven éve kötődöm valamilyen szinten a Földtani Intézethez, öröm volt kézbe venni a kiadványt.

A Szerző a könyv vezérfonalául a Földtani Intézet 1869. június 18-án kelt alapító okiratát választotta, ami alig veszített valamit tartalmi aktualitásából az elmúlt 150 év alatt. A könyv egyes fejezetei követik az alapító okiratban lefektetett célkitűzések tematikáját, az ország geológiai megismerését célzó térképezési feladatoktól a gyűjtemények és laboratóriumok létesítésén át az ismeretterjesztésig. Külön fejezet foglalkozik az alapítás körülményeivel és az Intézet Stefánia úti székházának történetével.

A könyv, összehasonlítva az Intézet alapításának 100., majd 125. évfordulójára megjelent, mély szakmai tartalommal megtöltött művekkel, könnyedebb, olvasmányosabb, sokkal szélesebb olvasói körnek szóló alkotás. A Szerző hangsúlyozza is előszavában, hogy a könyv nem az elmúlt másfél évszázad kutatási eredményeinek összegzése, bár számos fontos tudományos, személyekhez kötött kutatási eredményt megtalálhatunk az egyes fejezetekben.

A 150 év történetét enciklopédia szerűen dolgozta fel a Szerző. Az álló, normál A4 méretet meghaladó, kemény kötéses album formátuma összhangban van a szerzői célkitűzésekkel, könnyen kezelhető, jól áttekinthető, a nagyszámú térkép reprodukció is jól olvasható. A számos tipográfiai leleménnyel tagolt szöveges részeket bőséges színes képi anyag egészíti ki és illusztrálja. A fejezetek címválasztása, mint *„A kézzel színezett térképektől a digitális adatbázisokig”*, vagy *„A kalapácstól az okostelefonig”*, vagy *„A Bunsen-égőtől az optikai lumineszcens kormeghatározásig”* könnyed stílusú, a téma iránt érdeklődő, nem szakember olvasók figyelmének felkeltését célozza.

Az egyes fejezeteken belül az időrendiség a Szerző vezérlő elve. A *„150 év”* című fejezet rövid összefoglalása az Intézet sokszínű, dicsőséggel és nehézségekkel váltakozó korszakainak. Bemutatja az egymást követő igazgatókat, azt, hogy a történelmi változások hogyan befolyásolták az Intézet működését, hogyan változtak a kutatás súlyponti kérdései, egészen a 2012. évi intézményi átalakítás következményéig.

A további fejezetek az Intézet legfontosabb feladatáról, a földtani térképezésről, az ásványinyersanyag-kutatásról, a gyűjteményekről, az anyagvizsgálatokat biztosító laboratóriumokról, a szakemberekkel és a nagyközönséggel történő kapcsolattartásról, benne a Könyvtárról, és végül Lechner Ödön Art Geo Palotájáról szólnak, időrendben követve az egyes szakterületeken bekövetkezett másfél évszázados változásokat.

A Szerkesztők, Soós Borbála és Soós Katalin érdeme, hogy megoldották a párhuzamosan futó, egymáshoz lazán kötődő szövegrészek egységbe foglalását, ugyanakkor formai elkülönítését. Ehhez a betű méretek és betű színek váltogatásának eszközét használták. Az egyes fejezeteket a Szerző rövid, arany színű betűkkel szedett előszava vezeti be. Magát a törzs szöveget a szürke szín jelzi. A keretes írások egy része kék színű, ebben főleg az Intézet működésével kapcsolatos dokumentumok, ügyrendek kaptak helyet, de hasonló megjelenésűek azok a tematikus ismertetések, amik például a földtani térképekkel, az Alapszelvény Programmal, az ImaGeo rendszerrel, önálló gyűjteményi egységekkel vagy egyedi őslénytani leletekkel kapcsolatosak. Szépia színűek azok az írások, amik neves geológus elődeink, Hantken Miksa, az első igazgató, Semsey Andor, a legnagyobb mecénás, a kalandos életű Nopcsa Ferenc, a fellendülés időszakának igazgatója Fülöp József, vagy Hámor Géza, és számos jeles szakember életrajzi adatait, munkásságát mutatják be. Ugyanígy emelik ki a környezetből a különlegességnek számító, és az Intézet egyedi, vonzó munkahelyi környezetét igazoló *„Családok a Földtani Intézetben”* írásokat. Közöttük a Böckh János-Böckh Hugó, idősebb és ifjabb Lóczy Lajos, és a két Noszky apa-fiú kapcsolatát, vagy a három generációs Vogl-Földvári családét.

A Szerző tovább színesítette a művet azzal, hogy leközölte egy sor, szájhagyomány útján terjedő geológus nóta szövegét, olyanokat, mint az *„Eötvös Loránd egyetemen…”, „Aluminiumedény”, „Acetilén Jim”,* és másokat, amiket a szakma, a közös egyetemi évek, a tanulmányok ihlettek.

A mű több mint felét kitevő képanyag egyszerűen lenyűgöző! Archív terepi felvételek, portrék, régi eszközök, térképek, reprodukciók, épületrészek színes kavalkádja a könyv, ami ugyanakkor szerves egészet alkot. A képek jelentős része – technikai okok miatt – sem jelent meg korábban kiadványban, így együtt pedig dokumentációs erővel bírnak, alátámasztva a Földtani Intézet egyedi, sokszínű tevékenységét. A képek ma az MBFSZ gyűjteményében találhatók, de ki kell emelni Lantos Zoltán felvételeit az Intézet mindennapjairól.

Olvasás után azzal a megnyugvással tehetjük le a könyvet, hogy a Szerző méltó emléket állított a Földtani Intézet megismételhetetlen, folytatás nélküli történetének.

Budapest, 2019. augusztus 11.

*Brezsnyánszky Károly*